गुवाहाटी , 10 नभेम्बर : थांनाय 5 नभेम्बरखालि आसामनि बर' , मिसिं , कार्बि , राभा , टिवा , डिमासा , देउरि आरो गार' साहित्य सभाखौ लानानै दाफुंनाय मोन 8 इन्डिजेनास ट्राइबेल साहित्य सभानि जुथाय आफादनि मिरु माव' गौथुमनि मोनसे मेलआ गुवाहाटी नोगोरमायाव थानाय बर' थुनलाइ आफादनि मिरु दालाइ मावख' समाज - थुनलाइ हारिमु कमप्लेक्सनि जथुमग्रा खथायाव जुथाय मन्सनि आफादगिरि आरो मिसिं थुनलाइ आफादनि आफादगिरि गबिन्द ताइदनि आफाद दैदेन्नायाव जानानै थाङो । बे मेलआव मोनसे बिथांखिनि गेजेरजों थांनाय अक्टबर दाननि 8 अक्टखालि आसामनि मन्थ्रि आफादजों जानाय नैथि सावराय लायनायाव इन्डिजेनास ट्राइबेल साहित्य सभा , आसामनिफ्राय आसामनि मोन 6 हारिसाफोरखौ एसटि खालामनायनि बिथिङाव जेरैबायदि लिरथि महरै बुंनाय जादों , बे थासारियाव गोजोरै थागोन होन्नानै थांखि लानाय जायो । इन्डिजेनास ट्राइबेल सुबुंफोरखौ जुदि ख'हा खालामनाय जायो , अब्ला इन्डिजेनास ट्राइबेल साहित्य सभा , आसामआ मोनसे सुबुं सोमावसारनायखौ जागायजेनगोन होन्नानै थांखि लानाय जायो । समबारखालि गांसे रादाब बिबुंसारनि गेजेरजों इन्डिजेनास ट्राइबेल साहित्य सभानि आफादगिरि गबिन्द तायड आरो गाहाय नेहाथारि कमलाकान्त मुसाहारिया मिथिहोनाय बायदिब्ला जथुमनायाव नैथि बिथांखिनि गेजेरजों आसाम सरकारनि भाषा गौरब बिथांखि , 2019 नि गेजेरजों होनो गोनां कर्पास फान्डनि बर' थुनलाइ आफादनो 5 कौटि रां आरो गुबुन ट्राइबेल साहित्य सभाफोरनो होनो गोनां 3 कौटि राखौ फैगौ 2021 नि जानुवारी दाननि गेजेराव दिहुन्नानै हरनो थाखाय आसामनि गिबि मन्थ्रि आरो सोलोंथाय बिफाननि मन्थ्रिनि खाथियाव दाबि खालामनायनि थांखि आजावना लायो । बेजों लोगोसे गिबि मन्थ्रि सर्बानन्द सनवालआ फोसावनाय बायदिनो असमीया रावनि सा 200 , बर' रावनि सा 100 आरो गुबुन ट्राइबेल रावनि थाखाय सा 50 थुनलाइगिरिफोरनो होनो गोनां 50 रोजा रांखौबो फैगौ बोसोरनि जानुवारी दाननि गेजेराव हरनो थाखाय दाबि खालामो । बे मेलआव गुबुन मोनसेबाव बिथांखिनि गेजेरजों आसामनि मन्थ्रि ड ० हिमन्त बिश्व शर्माआ बिटिसिनि बिसायख'थि फोसावदिंनायाव उदालगुरि जिल्लानि माजबातआव आसामनि 6 थि फारिलाइयाव सोसनजानाय बिटिसि आरो गुबुन ट्राइबेल खोन्दो आरो रिजार्भ ओन्सोलाव सरासनस्रा सुबुंफोरा हा - बारि बायनाय आरो फान्नायनि थाखाय बेखेवनानै होनायनि थाखाय जेरैबायदि गेवलाङै फोसावदों बेखौ लानानै गोजोन्नाय गैयै फोरमायदों इन्डिजेनास ट्राइबेल साहित्य सभा आसामआ । मन्थ्रि शर्मानि बेबायदि फोसावनाय होनाय बाथ्राया बांलादेशि थागिबि धोरोमनि मायनरिटीफोरखौ भारतनि नोगोरारि बिथिङाव बारायहोगोन आरो ट्राइबेल खोन्दो आरो रिजार्भ ओन्सोलनि हा - बारिफोरखौ गथायनायनि फाव फान्दायनाय जागोन होन्नानै गोख्रों रावजों फिनजाथाय खालामो इन्डजेनियास ट्राइबेल साहित्य सभाया । 
ट्राइबेल सुबुंफोरनि सायाव मन्धि हिमन्तनि फोसावनायखौ गोजोन्नाय मोनाखै इन्डिजेनियास ट्राइबेल साहित्य सभाया